b'\n_START_ARTICLE_\nEvaldas Vy\xc4\x8dinas\n_START_SECTION_\nBiografija\n_START_PARAGRAPH_\n1977\xc2\xa0m. Evaldas Vy\xc4\x8dinas baig\xc4\x97 Lietuvos konservatorij\xc4\x85, alto klase (pas Petr\xc4\x85 Radzevi\xc4\x8di\xc5\xb3 ir Jurg\xc4\xaf Fled\xc5\xbeinsk\xc4\x85), 1979\xc2\xa0m.\xc2\xa0\xe2\x80\x93 Maskvos konservatorijos aspirant\xc5\xabr\xc4\x85 (alto klas\xc4\x99). Nuo 1980\xc2\xa0m. prad\xc4\x97jo d\xc4\x97styti Lietuvos muzikos ir teatro akademijoje, 2011\xc2\xa0m. tapo docentu._NEWLINE_2002\xc2\xa0m. apdovanotas (su \xc5\xbemona) Jono Basanavi\xc4\x8diaus premija.\n_START_SECTION_\nMokslin\xc4\x97 veikla\n_START_PARAGRAPH_\nSvarbiausia Evaldo Vy\xc4\x8dino tyrim\xc5\xb3 kryptis\xc2\xa0\xe2\x80\x93 etnoinstrumentologija. Jis paskelb\xc4\x97 mokslini\xc5\xb3 straipsni\xc5\xb3, buvo knygos Pasaulio muzikos instrumentai (1999\xc2\xa0m.) specialusis redaktorius. Sudar\xc4\x97 ir pareng\xc4\x97 muzikinio folkloro kompaktini\xc5\xb3 plok\xc5\xa1teli\xc5\xb3 ir skaitmenini\xc5\xb3 vaizdo disk\xc5\xb3. Dalyvavo moksliniuose projektuose, tarp j\xc5\xb3\xc2\xa0\xe2\x80\x93 mokslini\xc5\xb3 tyrim\xc5\xb3 projekte Folkloro archyvai atei\xc4\x8diai: skaitmeninimas, kaupimas, sisteminimas (2007\xe2\x80\x932009\xc2\xa0m.).\n_START_SECTION_\nMuzikin\xc4\x97 veikla\n_START_PARAGRAPH_\nEvaldas Vy\xc4\x8dinas dalyvavo Vilniaus naujosios muzikos ansamblyje (vadovas \xc5\xa0ar\xc5\xabnas Nakas), su juo gastroliavo po u\xc5\xbesien\xc4\xaf. Folkloro ansambli\xc5\xb3 Jievaras (1980\xe2\x80\x932004\xc2\xa0m.) ir Visi (nuo 1980\xc2\xa0m.) vadovas._NEWLINE_Rekonstravo ir \xe2\x80\x9esugr\xc4\x85\xc5\xbeino\xe2\x80\x9c \xc4\xaf scen\xc4\x85 daugel\xc4\xaf sen\xc5\xb3j\xc5\xb3 muzikos instrument\xc5\xb3\xc2\xa0\xe2\x80\x93 kankles, d\xc5\xabdmai\xc5\xa1\xc4\xaf, ratukin\xc4\x99 lyr\xc4\x85 ir kt._NEWLINE_Pirmasis prad\xc4\x97jo propaguoti XIX a. tautosakos rink\xc4\x97j\xc5\xb3 Antano ir Jono Ju\xc5\xa1k\xc5\xb3 u\xc5\xbera\xc5\xa1ytas dainas, pats sau pritardamas kankl\xc4\x97mis. Tokia j\xc5\xb3 interpretacija tapo etalonine._NEWLINE_Evaldo Vy\xc4\x8dino dainavimas\xc2\xa0\xe2\x80\x93 savoti\xc5\xa1ka meditacija, jis u\xc5\xbeburia klausytoj\xc4\x85, da\xc5\xbenai net nesuprantant\xc4\xaf lietuvi\xc5\xb3 kalbos. Jo kankli\xc5\xb3 aran\xc5\xbeuot\xc4\x97s prigijo ir kit\xc5\xb3 XIX a. rinkini\xc5\xb3 (Liudviko R\xc4\x97zos, Christiano Bartscho) dainoms, kurias Evaldas Vy\xc4\x8dinas atlieka \xc4\xafvairiai: solo, su \xc5\xbemona Daiva Vy\xc4\x8diniene, bei jo vadovaujamu folkloro ansambliu \xe2\x80\x9eVISI\xe2\x80\x9c.'